Yihai บริษัทน้ำซุปแสนล้าน ผู้อยู่เบื้องหลังความอร่อยของ Haidilao
บริษัทนี้ มีที่มาเป็นอย่างไร ? ลงทุนแมนจะเล่าให้ฟัง
7 ก.ค. 2565

Yihai บริษัทน้ำซุปแสนล้าน ผู้อยู่เบื้องหลังความอร่อยของ Haidilao /โดย ลงทุนแมน
หากจะบอกว่าจุดแข็งของร้าน Bar B Q Plaza หรือ MK คือน้ำจิ้ม
แต่สำหรับจุดแข็งของร้านหม้อไฟสัญชาติจีนอย่าง Haidilao ก็คงเป็น “น้ำซุป”
โดยเกือบ 2 ทศวรรษที่ผ่านมา Haidilao มีซัปพลายเออร์เครื่องปรุงหม้อไฟ
อยู่เพียงแค่บริษัทเดียวเท่านั้น นั่นก็คือ Yihai International
แล้วบริษัทนี้ มีที่มาเป็นอย่างไร ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
จริง ๆ แล้ว Yihai International มีเจ้าของเดียวกันกับร้านหม้อไฟ Haidilao
โดยแรกเริ่มนั้น คุณ Zhang Yong ซึ่งเป็นผู้ก่อตั้งบริษัท Haidilao ในปี 1994 เริ่มต้นธุรกิจจากร้านหม้อไฟเพียงธุรกิจเดียวเท่านั้น
แต่ 11 ปีต่อมา คุณ Zhang Yong ก็ได้ตัดสินใจก่อตั้งอีกบริษัทหนึ่งขึ้นมา นั่นก็คือธุรกิจผลิตเครื่องปรุงรสหม้อไฟ
คำถามที่ตามมาก็คือ แล้วทำไมเขาต้องก่อตั้งธุรกิจผลิตเครื่องปรุงรสขึ้นมา ?
เหตุผลก็เพราะว่า คุณ Zhang Yong เล็งเห็นถึงศักยภาพในการขยายสาขาของ Haidilao ไปทั่วประเทศจีน 
โดยการมีทั้งร้านหม้อไฟ และโรงงานผลิตเครื่องปรุงน้ำซุปและน้ำจิ้มหม้อไฟเป็นของตัวเอง จะเป็นป้อมปราการทางธุรกิจให้กับเขาได้
ป้อมปราการที่ว่านั้นก็คือ “ความแข็งแกร่งในแง่ของซัปพลายเชน”
การมีโรงงานเป็นของตัวเองจะทำให้บริษัทสามารถพัฒนา และเก็บความลับของสูตรเครื่องปรุงรสที่เป็นของบริษัทเองได้
นอกจากนี้ร้านอาหารประเภทหม้อไฟสไตล์เสฉวนอย่าง Haidilao รสชาติอาหารมักจะขึ้นอยู่กับเครื่องปรุงรสค่อนข้างมาก
จึงไม่แปลกนักที่จะบอกว่าเครื่องปรุงรสเป็นหัวใจสำคัญของร้านอาหารหม้อไฟอย่าง Haidilao
การมีโรงงานผลิตเครื่องปรุงรสเป็นของตัวเอง ก็เป็นวิธีที่บริษัทจะสามารถควบคุมคุณภาพของเครื่องปรุงรสให้เป็นมาตรฐานเดียวกันได้
และเป็นกลยุทธ์สำคัญที่ทำให้ Haidilao สามารถขยายสาขาได้อย่างรวดเร็ว 
โดยที่ไม่ทำให้รสชาติอาหารเปลี่ยนไปแม้แต่นิดเดียว
Yihai มีผลประกอบการที่เติบโตควบคู่ไปกับการเติบโตของ Haidilao มาโดยตลอด
จนกระทั่งมาถึงจุดเปลี่ยนของบริษัทอีกครั้งหนึ่ง เมื่อบริษัทมีการปรับโครงสร้างองค์กร 
โดยทางผู้บริหารก็ได้เริ่มอนุญาตให้ Yihai สามารถเพิ่มช่องทางการขายสินค้าไปยังช่องทางการจัดจำหน่ายอื่น ๆ นอกเหนือจากร้าน Haidilao ได้ ไม่ว่าจะเป็นช่องทางอีคอมเมิร์ซ หรือค้าปลีก
เมื่อมีช่องทางการจัดจำหน่ายมากขึ้น Yihai ก็ได้เริ่มพัฒนาสินค้าอื่น ๆ 
เพื่อขยายฐานลูกค้ามากขึ้น และขยายตลาดที่บริษัทไม่เคยเข้าไปทำธุรกิจมาก่อน 
ไม่ว่าจะเป็นเครื่องปรุงรสอาหารจีน เช่น เต้าหู้ผัดพริกเสฉวน ผักดอง และซุปปลา
นอกจากนั้น บริษัทได้เริ่มออกสินค้าประเภทอาหารสำเร็จรูปพร้อมทาน 
อย่างหม้อไฟกึ่งสำเร็จรูปที่ลูกค้าสามารถเติมน้ำเพื่อให้ความร้อนได้เอง
และมีการออกแบบรสชาติให้มีความคล้ายคลึงกับการทานที่ร้าน Haidilao 
โดยปัจจุบัน ตลาดอาหารสำเร็จรูปของจีนมีมูลค่าประมาณ 3 แสนล้านหยวน
ใครจะรู้ว่าการปรับโครงสร้างองค์กรในครั้งนั้น จะเป็นกุญแจสำคัญ
ที่ทำให้บริษัทมีผลประกอบการที่แข็งแกร่ง เมื่อจีนเจอกับการแพร่ระบาดของโควิด 19
เรามาดูกันว่าที่ผ่านมา ทั้ง Yihai และ Haidilao มีผลประกอบการเป็นอย่างไร ?
บริษัท Yihai International ก่อตั้งในปี 2005
ปี 2019 รายได้ 22,700 ล้านบาท กำไรสุทธิ 4,210 ล้านบาท
ปี 2020 รายได้ 28,400 ล้านบาท กำไรสุทธิ 5,200 ล้านบาท
ปี 2021 รายได้ 31,500 ล้านบาท กำไรสุทธิ 4,550 ล้านบาท
มูลค่าบริษัท 135,000 ล้านบาท
บริษัท Haidilao ก่อตั้งในปี 1994
ปี 2019 รายได้ 119,000 ล้านบาท กำไรสุทธิ 12,400 ล้านบาท
ปี 2020 รายได้ 129,000 ล้านบาท กำไรสุทธิ 1,640 ล้านบาท
ปี 2021 รายได้ 185,000 ล้านบาท ขาดทุนสุทธิ 22,000 ล้านบาท
มูลค่าบริษัท 453,000 ล้านบาท
จากผลประกอบการ จะเห็นได้ว่า Haidilao มีผลกำไรสุทธิลดลง และขาดทุนในปีที่ผ่านมา
เนื่องจากขยายสาขามากเกินไป จนนำไปสู่การปิดตัวลงของสาขาที่ไม่ทำกำไรถึง 300 แห่ง 
บวกกับการแพร่ระบาดของโควิด 19 ทำให้หน้าร้านเปิดให้บริการไม่ได้
ในทางกลับกัน Yihai กลับมีผลประกอบการที่มั่นคงมากกว่า เนื่องจากโครงสร้างรายได้ในปัจจุบันของ Yihai มาจากการขายสินค้าให้กับ Haidilao ประมาณ 30% ของรายได้ทั้งหมด ส่วนอีก 70% ที่เหลือมาจากการขายผ่านช่องทางค้าปลีก
นี่จึงเป็นเหตุผลที่ทำให้ผลประกอบการของ Yihai ไม่ได้รับผลกระทบจากการปิดสาขาของ Haidilao 
แถมยังสามารถหาช่องทางในการเติบโตได้อยู่ แม้จะอยู่ท่ามกลางวิกฤติโรคระบาด
เรื่องราวของบริษัท Yihai เรียกได้ว่าเป็นหนึ่งในกรณีศึกษาที่น่าสนใจ
เพราะคุณ Zhang Yong รู้ดีว่า “หัวใจของธุรกิจหม้อไฟ” ของเขานั้น ก็คือน้ำซุป
ดังนั้น เขาจึงให้ความสำคัญกับเรื่องนี้เป็นอันดับแรก ถึงขนาดที่ว่าต้องจัดตั้งบริษัทใหม่ขึ้นมา
เพื่อปิดจุดตาย ปิดความเสี่ยงของธุรกิจด้านซัปพลายเชน และเก็บความลับของสูตรเครื่องปรุงรส
จนวันนี้ นอกจาก Yihai จะเป็นป้อมปราการธุรกิจของ Haidilao แล้ว
Yihai ก็ยังสามารถขยายกิจการ จนกลายมาเป็นธุรกิจ แสนล้านบาท ได้เลยทีเดียว..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-